[Video] Aarduur: ‘Sit die liggies af’‘n Groep mense vier Aarduur in Kanada. Foto: Worldwildlife.org Eskom het ŉ beroep op Suid-Afrikaners gedoen om die krag vir ŉ uur lank af te skakel as deel van Aarduur wat vandag wêreldwyd gevier word. Aarduur in Suid-Afrika is vandag (25 Maart) van 20:30 tot 21:30. Aarduur word as die wêreld se grootste viering van die planeet beskryf. Honderde miljoene mense wêreldwyd gaan tydens Aarduur hul ligte vir 60 minute afskakel om te wys hulle wil bydra om die aarde te beskerm teen klimaatsverandering. Die World Wide Fund (WWF) organiseer dié inisiatief wat vanjaar sy tiende bestaansjaar vier. Aarduur het in 2007 in Sydney, Australië, begin toe 2,2 miljoen huishoudings hulle ligte ŉ uur lank afgeskakel het om standpunt teen klimaatsverandering in te neem. Vandag vind Aarduur in 162 lande wêreldwyd plaas om mense aan te moedig om hulleself te verbind tot ŉ volhoubare wêreld wat bevolkings in staat sal stel om genoeg skoon water, plante en diere te hê om die aarde mee te deel. Eskom het ŉ beroep op verbruikers gedoen om die inisiatief te ondersteun. Eskom sal die besparing tydens dié uur meet en Suid-Afrikaners later inlig hoeveel energie in dié tydperk gespaar is en met watter persentassie CO2-uitlaatgasse verminder is.